ועדת הפנים והגנת הסביבה, כנסת 19, פרוטוקול מספר 315, 2014-06-23 13:00

מירי רגב: שלום לכולם.

מירי רגב: אני מתכבדת לפתוח את ועדת הפנים והגנת הסביבה בדיון בסוגיית הר הבית, בסוגיית עליית יהודים להר הבית.

מירי רגב: כפי שאתם שמים לב, לא דיברתי על תפילות, דיברתי רק על עליית יהודים להר הבית.

מירי רגב: אני מודה לכבוד השר שנמצא פה כדי להתייחס למסקנות ולהמלצות ועדת המשנה שמיניתי בראשותו של דוד צור.

מירי רגב: אני מודה למפכ"ל שהגיע בימים טרופים אלה לוועדה.

מירי רגב: אני מודה לממ"ז ירושלים, לאחראי על ממ"ר דוד שנמצא בדיונים, לקצינים השונים שהגיעו לפה, למנכ"ל שנמצא פה, ליועץ המשפטי ולחברי הכנסת שהגיעו.

מירי רגב: אני רוצה לפתוח באמירה אחת כוללת.

מירי רגב: אני מבקשת שזה יירשם בפרוטוקול והייעוץ המשפטי ייתן לזה תוקף.

מירי רגב: כשממנים ועדות משנה בנושאים שונים - אני מבקשת שזה יהיה ברור לחברי הוועדה, כי יכול להיות שזה לא היה ברור לפני כן - אין להתייחס למסקנות הוועדה ולהמלצות הוועדה עד שהן לא מוצגות בוועדה בצורה מסודרת.

מירי רגב: אני יכולה הרי לקחת את כל ההמלצות, להעביר אותן למי שאני רוצה, ולעשות מזה חגיגה.

מירי רגב: זאת לא הכוונה.

מירי רגב: הכוונה שהמלצות כל ועדה שהיא, החל מוועדה בסוגיית הר הבית, דרך ועדות משנה נוספות שהקמנו, יונחו על שולחן הוועדה.

מירי רגב: אני מבקשת להבהיר את זה לכל יושבי ראש ועדות המשנה, לחברי ועדות המשנה.

מירי רגב: אם למישהו יש התנגדות והוא ירצה שנסיר אותו מוועדה כזאת או אחרת, הוא כמובן מוזמן להביע את עמדתו ונעשה זאת.

מירי רגב: אני רוצה להגיד את הדברים כמו שהם, כמו שאני בדרך כלל נוהגת להגיד.

מירי רגב: ועדת המשנה הוקמה משום שהרגשתי שאין לנו שיתוף פעולה עם המשטרה.

מירי רגב: יש הנחיה של הדרך המדיני שיהודים יוכלו לעלות להר הבית.

מירי רגב: אני לא מדברת על להתפלל.

מירי רגב: יש לי מה להגיד על להתפלל.

מירי רגב: זה נמצא כרגע אצל היועץ המשפטי לממשלה, זה נמצא אצל שרת המשפטים.

מירי רגב: יכול להיות שנחליט ללכת עם זה לבג"ץ.

מירי רגב: אני לא מדברת כרגע על להתפלל.

מירי רגב: אני מדברת כרגע על לעלות להר הבית.

מירי רגב: ממשלת ישראל קיבלה החלטה שיש חלון זמנים שבו יהודים יוכלו לעלות להר הבית.

מירי רגב: זה המקום הקדוש להם בדיוק כמו שהוא קדוש למוסלמים.

מירי רגב: הכוונה לאפשר לכל אזרח במדינת ישראל, בין אם הוא יהודי, בין אם מוסלמי, בין אם הוא נוצרי להתפלל במקום המקודש לו.

מירי רגב: אני מסייעת בכל מה שקשור לכומר גבריאל על-מנת שיוכל להגיע לכנסיה ולהתפלל בכנסייה שלו ובבית שלו, וזאת לאחר שהמוסלמים החליטו להוציא אותו כי הוא מסייע לנערים נוצרים להתגייס לצבא.

מירי רגב: אני רוצה שכל אחד יתפלל במקום הקדוש לו.

מירי רגב: אמר לי אחד המפקדים הבכירים במשטרה – אני לא אנקוב בשמו – שמפקדים במשטרה מתחלפים כל 3 שנים.

מירי רגב: גם המפכ"ל, גם חלק מהשרים וגם חברי הכנסת מתחלפים.

מירי רגב: כל אחד רוצה לעבור את התקופה שלו בשקט, בשלום.

מירי רגב: כל פעם שיש התפרעות של מוסלמים בשעות שיהודים צריכים לעלות סוגרים את ההר.

מירי רגב: למי סוגרים את ההר?

מירי רגב: רק ליהודים.

מירי רגב: זה במקום לבוא ולהגיד, סליחה, יש התפרעות, כולם לא עולים להר.

מירי רגב: ככה אני יודעת.

מירי רגב: אני למדתי בצבא חתירה למגע, שאסור לפחד.

מירי רגב: אם יש לנו בעיה צריך להתמודד עם הבעיה.

מירי רגב: יש לי איזו שהיא תחושה שבהר הבית לא רוצים להתמודד עם הבעיה, שרוצים לקנות שקט.

מירי רגב: שקט לא על חשבון הסמלים היהודיים שלנו, שקט לא על חשבון זה שיהודים לא יוכלו לעלות להר הבית.

מירי רגב: היה שר אמיץ בזמנו, שזה השר לביטחון פנים הקודם – אני לא אומרת שאתה, השר, לא אמיץ - שקיבל החלטה.

מירי רגב: אמרו שייפלו השמיים, שתהיה אינתיפאדה שלישית אם יפתחו את ההר.

מירי רגב: הוא פתח את ההר.

מירי רגב: לא נפלו השמיים, הם עדיין במקומם.

מירי רגב: עדיין אין אינתיפאדה.

מירי רגב: שאף אחד לא יאיים עלינו בהתפתחויות של אינתיפאדה.

מירי רגב: אם צריכה להיות אינתיפאדה כדי שנגן ונשמור על כבודם של יהודים לעלות להר הבית, שתהיה אינתיפאדה.

מירי רגב: לא יכול להיות מצב שיהודים לא עולים להר הבית, על פי הנחיית הדרג המדיני.

מירי רגב: זה המצב כרגע.

מירי רגב: משום שלא יצאתי ראש עם המשטרה, החלטתי למנות ועדת משנה.

מירי רגב: לא שמתי שם את פייגלין, כדי שלא יגידו שהוא קיצוני, וגם לא שמתי שם חבר כנסת ערבי.

מירי רגב: לא שמתי לא כזה ולא כזה, שלא יגידו שהוועדה קיצונית.

מירי רגב: שמתי אנשים שבאו מהמשטרה.

מירי רגב: דוד צור הוא יושב-ראש הוועדה.

מירי רגב: יחד איתו יש את זבולון כלפה ואת נחמן שי, שהם שלושה חברי כנסת מתונים, על מנת לבדוק באמת מה קורה בהר הבית.

מירי רגב: הסמכות של הוועדה לא הייתה להתעסק בתפילה של היהודים.

מירי רגב: המנדט שלה היה לבחון אם אכן יהודים בשעות ובחלון הזמן שלהם יכולים לעלות להר הבית, ואם הם לא יכולים לעלות להר הבית - למה?

מירי רגב: מה ההמלצות של הוועדה?

מירי רגב: אני מבקשת מיושב ראש ועדת המשנה - אני מודה לכם מראש על העבודה שעשיתם, על השעות שהשקעתם - להציג את עיקרי ההמלצות והמסקנות שלכם.

דוד צור: תודה רבה, גברתי היושבת –ראש.

דוד צור: אני אדלג על המנדט ועל הפתיח.

דוד צור: אני אכנס ישירות להמלצות הסטטוס קוו.

דוד צור: יש סקירה שהמ.מ.מ הפיצו שהיא מאוד מעניינת, נותנת את הרקע ההיסטורי.

דוד צור: במצגת דיברנו על עיקרים של החלטות בית המשפט העליון, ממשלה.

דוד צור: אולי אני אגיד רק שתיים מהן שייצגו את הסטטוס קוו כפי שהוא קיים.

דוד צור: ועדת השרים לשמירה על המקומות הקדושים באוגוסט 1967, אחרי שהיו מספר פעולות, קבעה בהחלטה 761 שכשיעלו בכניסה להר הבית מתפללים יהודים הם יופנו על ידי כוחות הביטחון לכותל המערבי.

דוד צור: ההחלטה הזאת הותקפה וגם תוקפה מספר פעמים בהחלטות בג"ץ, בית משפט עליו - אולי מהחשובות בהן - בפברואר 1996.

דוד צור: הוא קבע כך: "במקום בו קיימת ודאות קרובה לכך כי ייגרם נזק ממשי לאינטרס הציבורי על ידי כך שזכות האדם לפולחן דתי או לחופש ביטוי תמומש, ניתן להגביל את זכות האדם כדי לקיים את האינטרס הציבורי".

דוד צור: באוקטובר 2000 הר הבית נסגר בגלל המהומות, כמו שכולנו זוכרים, וב-2003, כפי שציינה היושבת-ראש, הוא נפתח בשינויים מסוימים של הסטטוס קוו שהתקבע מ-1967.

דוד צור: חלק מדברים הם הרעה, חלק מהדברים הם הטבה, תלוי כל אחד מהזווית שהוא מסתכל בה.

דוד צור: מה בעצם התקבע בסטטוס קוו שעל פיו הוא נוהג כיום?

דוד צור: היום יש עלייה של יהודים ותיירים להר בימים א' עד ה'.

דוד צור: היא מתבצעת דרך שער המוגרבי בשעות שבין 7:30 ל-11:00 ובין 13:30 ל-14:30 בקיץ, כאשר פסק הזמן בין לבין הוא לצורך קיום תפילת הצהריים של המוסלמים בהר.

דוד צור: בעונות החורף זה מתקצר לשעות של 7:30 עד 10:00 ו-12:30 עד 13:30.

דוד צור: לא מותרות כל סוגי התפילות של היהודים על ההר.

דוד צור: המעוניינים להתפלל מועברים לכותל המערבי.

דוד צור: ניהול ההר וההקדשים מ-1967 נעשה באמצעות הווקף.

דוד צור: לממשלת ירדן יש מעמד מיוחד על פי הסכם השלום שנחתם ב-1994.

דוד צור: שערי הכניסה להר מאוישים בידי הווקף, כאשר שוטרי משטרת ישראל אחראים על הביטחון.

דוד צור: זה דבר שהתקבע קצת אחרי 1967, כשהסיגו את כוחות הצבא משם בהחלטת ממשלה.

דוד צור: לגבי הממצאים.

דוד צור: הסטטוס קוו הוא מ-1967.

דוד צור: כל מה שקשור למועדי הביקורים ולעלייה של יהודים נשמר.

דוד צור: משטרת ישראל היא זאת שאחראית על הוצאת מדיניות הממשלה.

דוד צור: אנחנו התרשמנו שבדבר הזה יש קשב ארגוני גבוה מאוד בתוך כלל הארגונים שאמונים על העניין, קרי שב"כ שמקיים את המעקב הצמוד בכל מה שקשור לרגישות לנושאים המודיעיניים, המשטרה בכל מה שקשור להערכות המצב - ממפקד העיר העתיקה, מפקד המחוז, המפכ"ל ומעליו.

דוד צור: לגבי כמות המבקרים.

דוד צור: אנחנו מזהים שכמות המבקרים להר היא במגמה של עלייה - הן של תיירים והן של עולים יהודים שעולים להר.

דוד צור: אנחנו מדברים על מספרים שנעים בין 280 אלף תיירים, מתוכם כ-9000 ישראלים.

דוד צור: ב-2014 אנחנו רואים שהמגמה הזאת נשמרת.

דוד צור: בשנים 2012 ו-2013 המספר של 280 אלף הוא פחות או יותר יציב.

דוד צור: חשוב לציין שלאחרונה מבקרים גם חיילים במדים - כ-2000 בשנה.

דוד צור: זה בדרך כלל בא באופן מאורגן.

דוד צור: בשניים מהביקורים, לפחות אלה שאנחנו עשינו בוועדה שם, ראינו התארגנות של מכינות ושל קורסים צה"ליים שמגיעים בתיאום ונכנסים יחסית בצורה סדורה.

דוד צור: המגמה של קיום פולחן הדת, הרצון להתפלל הולכת וגוברת.

דוד צור: האיסור ההלכתי שהיה בעבר שלכאורה "הקל" על הסטטוס קוו הוא אינו נחלת הכלל.

דוד צור: יש היום רבנים שיותר ויותר מתירים את האיסור הזה.

דוד צור: זה אחד הדברים שצריכים לקחת בחשבון.

דוד צור: המבקרים בהר נאלצים להמתין זמנים ארוכים ביותר.

דוד צור: זה אחד הדברים הכי בולטים.

מירי רגב: מה קורה כאשר שעת הסגירה מסתיימת?

דוד צור: מי שלא הספיק לא יעלה.

מירי רגב: לא משנה כמה זמן הוא עמד בתור.

מירי רגב: כשמסתיים הוא עולה.

דוד צור: לא.

דוד צור: תסתכלו רגע בתמונות שמציגות את העניין הזה.

טלב אבו עראר: מי מכיר בוועדה שלך?

טלב אבו עראר: אין לה משקל.

מירי רגב: חבר הכנסת טלב אבו עראר, אתה רשום לזכות דיבור.

טלב אבו עראר: את מבזבזת את זמנך על דברים שהם שוליים.

מירי רגב: בהחלט.

מירי רגב: הר הבית הוא שולי גם לכם ולגם לנו.

טלב אבו עראר: כולם יודעים מה את מחפשת.

מירי רגב: חבר הכנסת טלב, תודה על ההערה הבונה שלך.

דוד צור: אנחנו רואים כאן יום טיפוסי שהתור הולך עד החוץ ומגיע לעיר דוד.

דוד צור: התורים יכולים להגיע לשעתיים, שלוש.

דוד צור: כפי ששאלת, גברתי היושבת ראש, מי שלא מספיק להיכנס בחלון הזמנים הזה יבוא ביום אחר.

מירי רגב: יחזור ביום אחר ויעמוד בתור.

דוד צור: הדבר הזה גורם לעוגמת נפש גדולה מאוד מעבר לחוסר הסבלנות של אנשים לאיך שהפנים שלנו נראות כמדינה שמסבירה פנים לתיירים.

דוד צור: אגב, רובם הם תיירים.

דוד צור: חלקם מגיעים ממקומות רחוקים במיוחד כדי לעלות.

דוד צור: היו מקרים של אנשים שעברו טהרה, הגיעו לשם עם הכנות, אבל בסופו של דבר בחלון הזמנים הקטן הזה זה לא קרה.

דוד צור: לגבי מספר המקרים בהם נסגר ההר באופן מלא או שבוצע דילול מבקרים בשל הפרות סדר.

דוד צור: אנחנו מדברים רק על הנושא של הפרות סדר, כי ההר נסגר בימי חג המוסלמים באופן כמעט קבוע בכל שנה, אם כי הזמנים משתנים ולפעמים גם פרקי הזמן.

דוד צור: אני מדבר פה רק על הנושא של הפרות סדר.

דוד צור: הממצא הוא שזה נמצא בעלייה.

דוד צור: כמות המקרים שנסגר ההר בעקבות הפרות סדר נמצאת בעלייה מתמדת.

דוד צור: אנחנו מזהים מתיחות הולכת וגוברת ואת הרצון של האנשים להפוך את ההר למקום כקרדום לחפור בו.

דוד צור: בשנים 2012 ו-2013 אנחנו מזהים סגירה גבוהה של ההר.

דוד צור: ב-2014 הנתונים הם עד לסוף אפריל, קרי מיד אחרי חול המועד פסח.

דוד צור: מאז היו עוד מקרים שההר נסגר.

דוד צור: המקרים שבהם המשטרה נהגה בשיטת הדילול, קרי הגדרת גיל הנכנסים למוסלמים מגיל 50, אפילו רף יותר גבוה, נמצאים במגמת עלייה, כחלק מתהליך שבו המשטרה מצליחה לבקר ולהוריד את כמות הפרות הסדר.

דוד צור: גם בכמות הפריצות להר בשביל להשליט סדר יש מגמת עלייה משמעותית מאוד.

דוד צור: הדבר הזה נמצא במתאם ברור למספר הפרות הסדר.

דוד צור: יחד עם זאת, צריך לומר שזה לא דבר מובן מאליו.

דוד צור: הפריצות להר ללא נפגעים מהצד של הפורעים, שהם המוסלמים שמתפללים בהר, הוא לא דבר מובן מאליו.

דוד צור: התופעה הזאת שהמשטרה מהר מאוד פורצת להר כדי להשליט סדר חזרה מבורכת מבחינה מבצעית, אם כי היא מעידה אולי על זה שזה לא נמנע מראש.

דוד צור: על זה נדבר בהמשך.

דוד צור: הדרג המדיני, כפי שאמרתי, מקיים הערכות מצב, מעורב מאוד.

דוד צור: גם מזכיר הממשלה הוא על המדוכה כל הזמן.

דוד צור: אולי הוא יפרט את הדברים שעלו שם.

דוד צור: חלק מהנושאים הם נושאים ששווה לדון עליהם בוועדה חסויה.

מירי רגב: אנחנו נקיים ועדה חסויה עם מזכיר הממשלה.

דוד צור: הדרג המדיני מאוד מעורב – מהשר לבט"פ, ראש הממשלה והדרגים המקצועיים.

דוד צור: יש התגברות שלילית, רעה של גורמים רדיקליים קיצוניים אסלאמיים שגורמים להפרות סדר תכופות בהר.

דוד צור: בלי להיכנס פה לפרטים, אני מציע שנעשה זום אין לנושא הזה בוועדת המשנה.

טלב אבו עראר: יש כאלה אצל היהודים?

דוד צור: לא.

טלב אבו עראר: אין טרוריסטיים יהודים?

דוד צור: לא בהר.

טלב אבו עראר: במסגד אל-אקצה ומסביב?

טלב אבו עראר: תדבר לעניין אם אתה רוצה להיות יושב-ראש ועדה.

טלב אבו עראר: אין לי טעם להמשיך להיות בישיבה הזאת, כי אני בכלל לא מכיר בוועדה הזאת.

מירי רגב: בכנסת אתה מכיר?

טלב אבו עראר: אני קורה לשר, שהוא חבר בממשלה, לא לשנות את הסטטוס קוו.

מירי רגב: אנחנו לא משנים את הסטטוס קוו.

טלב אבו עראר: עדיף שתתחיל לדבר על ההסכם עם ירדן.

דוד צור: את זה אני אומר על רקע היחלשות הווקף.

מירי רגב: בוא נודה גם בהיחלשות הדרך של המשטרה להתמודד עם אירועים.

מירי רגב: אם המשטרה מהרגע הראשון הייתה נוקטת יד ברזל, זה לא היה קורה.

<יוחנן דנינו: זה שאנחנו לא מפריעים לא אומר שאנחנו מסכימים.

דוד צור: גברתי, את תגידי את מה שאת חושבת, אני אגיד - -

מירי רגב: אתה כאן כדי להתייחס.

מירי רגב: אני אתן לך את הזמן להתייחסות.

דוד צור: אני לא רואה קשר בין הדברים.

דוד צור: המצב של חדירה של גורמים אסלאמיים קיצוניים פנימה צריך להיות נידון בצורה הכי יסודית, מקצועית, כדי לנטרל את ההשפעה.

דוד צור: ההשפעה הזאת היא השפעה מסוכנת.

דוד צור: היא בהתאמה לכמות הפרות הסדר שאנחנו מזהים על ההר.

משה זלמן פייגלין: אז כן השתנה הסטטוס קוו.

מירי רגב: הסטטוס קוו השתנה לרעה, לטובת המסיתים על ההר.

דוד צור: הוועדה ממליצה שהסטטוס קוו יישמר.

דוד צור: אנחנו לא סבורים שצריך לפעול בחקיקה לשינוי הסטטוס קוו משנת 1967, אנחנו רק חושבים שצריך לממש אותו.

דוד צור: בכרסום שיש בסטטוס קוו צריך לכרסם.

דוד צור: האמירה הזאת מדברת על כך שרוצים לפתוח לפולחן דתי, לתפילות או להסדרה כפי שהיו רעיונות לסידורי תפילה במערת המכפלה ליהודים ולמוסלמים.

דוד צור: אנחנו לא חושבים שצריך לפתוח את הנושא.

דוד צור: יש דעות קצת חולקות בתוך הוועדה.

דוד צור: צריך לומר אותן.

דוד צור: במקומות שהייתה בהם מחלוקת ציינתי שזה בדעת רוב.

דוד צור: אנחנו חושבים שצריך לעשות לחיזוק הגורמים המתונים, לשמירה על הערוץ הירדני שיש לו מעמד מיוחד בהסכם השלום, ולחיזוק הווקף.

דוד צור: אנחנו ממליצים להרחיב את סמכויות מפקד המחוז לסמכויות המינהליות שיינתנו לו לצורך הרחקה ומעצר של מפרי סדר על ההר.

מירי רגב: גם יהודים וגם מוסלמים, או רק יהודים?

דוד צור: ודאי שמוסלמים.

דוד צור: אני לא מדבר על היהודים.

מירי רגב: מי שלא עולה על ההר אלה היהודים.

מירי רגב: אני שואלת לטובת מי אתה נותן סמכויות.

דוד צור: הנתונים מצביעים על הרבה יותר הרחקות של המוסלמים.

דוד צור: בעניין הזה המשטרה צריכה לקבל יותר סמכות כדי לנקוט בסמכות מינהלית של הרחקה מהר.

דוד צור: אנחנו גם חושבים שהמשטרה צריכה לפעול בנחישות לאכיפת החוק ולמניעת הפרות סדר מתמשכות.

דוד צור: המשך המגמה שאנחנו חייבים לעצור מסיתים בהפרות סדר שמתקיימות היא דרך כתבי אישום, מעצרים וכהנה.

דוד צור: אנחנו סבורים שנושא הדילול המונהג על ידי המחוז, המשטרה, המטה הארצי, שכולל החרמה או לקיחה של תעודות זהות בכניסה, נכונה וצריך להמשיך בה.

דוד צור: למצב הזה של דילול יש אפקט מבצעי נכון שמאפשר שמירה על הסדר.

דוד צור: סעיף 4 הוא סעיף שנוי במחלוקת.

דוד צור: אנחנו סבורים – כתבתי פה בדעת רוב, כי יש פה ניואנסים לכאן ולכאן - כי על משטרת ישראל לעשות שימוש בסמכות הנתונה לסגירת ההר לכל המבקרים במקרים קיצוניים של הפרות סדר עד להשבת הסדר על כנו, לא רק מצב שרק יהודים לא מורשים לעלות להר כתוצאה מהפרות סדר.

מירי רגב: החמאס מתחזק או כל מי שנמצא על ההר מתחזק משום שהם מבינים שהם מנצחים.

מירי רגב: כשהם מפרים והיהודים לא עולים - הם מנצחים.

מירי רגב: למה שלא ימשיכו להסית?

דוד צור: אנחנו חושבים שהמשטרה צריכה להשתמש בסמכות הזאת יותר.

דוד צור: זאת הייתה דעת רוב.

דוד צור: היו שתי דעות אחרות.

דוד צור: אחת, של נחמן.

דוד צור: הוא אמר שהוא לא חושב ככה.

דוד צור: הוא אמר את זה בצורה מינורית.

דוד צור: אני לא אומר אחד לאחד את דעתו.

דוד צור: הוא חושב שהמצב הזה של סגירת ההר צריכה להיעשות במקרים קיצוניים ביותר.

דוד צור: לעומת זאת, זבולון סבור שלא צריך לסגור את ההר בפני היהודים כשהערבים מתפרעים, אלא לאפשר את העלייה של היהודים ולסגור אותו למוסלמים.

דוד צור: אנחנו לא חושבים כך כוועדה, אבל זאת דעתו של זבולון שאני מניח שהוא יציג אותה בהמשך.

דוד צור: אנחנו ממליצים לשמור על שעות הביקור כפי שהן.

דוד צור: אנחנו חושבים שיש מקום לפתוח את ההר גם בשבתות, כפי שהיה נהוג לפני שנת 2000.

דוד צור: הדבר הזה שירת בעיקר את התיירים, פחות את היהודים.

דוד צור: אנחנו ממליצים שתותר כניסה של מבקרים בשבתות.

דוד צור: אנחנו חושבים שבהידברות עם הווקף צריך לעודד אותם להמשיך ולגבות, כפי שהיה לפני שנת 2000, דמי כניסה למסגדים, בעיקר למסגד כיפת הזהב.

משה זלמן פייגלין: כיפת הסלע היא לא מסגד.

משה זלמן פייגלין: המסגד היחידי הוא אל-אקצה.

דוד צור: במבנה כיפת הסלע הייתה גבייה.

דוד צור: הדבר הזה מייצר אינסנטיב גבוה לווקף ולאחרים לשמור על הסדר, כי יש פה הכנסה של איזה 3,4 מיליון דולר בשנה.

דוד צור: אנחנו חושבים שהדבר הזה יכול לשרת את השקט בכלל על ההר.

דוד צור: מומלץ להגדיל בדחיפות את כמות נקודות הבידוק.

דוד צור: אנחנו חושבים שהמצב הזה שיש רק נקודת בידוק אחת הוא רע מאוד.

דוד צור: קיבלתי תשובה מכלל השרים.

דוד צור: השר לביטחון פנים השיב במידי שלא תהיה שום בעיה לאיוש הנקודות והיה ויורחבו כמות הנקודות.

דוד צור: שר הדתות כנ"ל.

דוד צור: הוא השיב שמבחינתו רצוי וראוי שהם ייכנסו לעבודה בעניין עם משרד התיירות, כדי לאפשר נקודות בידוק נוספות.

דוד צור: אנחנו ממליצים למשטרה להפסיק ולהחתים על המסמך הזה שאין לו שום נפקות משפטית, להסתפק בשילוט ובכל תהליכי הבידוק והתדרוך הקיימים, קרי יהיה נייר שבו הם אומרים: אני מתחייב לנהוג וכו'.

דוד צור: זה כפי שהציגו בוועדה אצלנו.

דוד צור: אנחנו לא חושבים שצריך לעשות שיטה כפי שנהוגה במערת המכפלה, קרי זמנים נפרדים ליהודים ולמוסלמים בהר.

<אביעד ויסולי: זו חלוקת טריטוריאלית.

דוד צור: גם של זמנים.

דוד צור: הייתי גם בחברון.

דוד צור: התרשמנו ממידת המעורבות הגבוהה של הדרג המדיני לאור רגישותו של המקום.

דוד צור: המלצתנו היא כי השר לבט"פ ימשיך ויקיים את הערכות המצב בראשותו בנושא הר הבית.

דוד צור: הוועדה ממליצה לוועדת הפנים לעקוב אחרי יישום המדיניות והמלצות הוועדה באמצעות דיווחים, הכל לפי החלטת יושבת הראש.

דוד צור: היא עושה את זה ממילא, אבל אנחנו ממליצים לקבע את זה.

דוד צור: אחת לחצי שנה אנחנו ממליצים שיוגש דוח סטטוס הר הבית, שבו הוועדה תפרט עם השר לביטחון פנים את הנושאים שהוועדה מבקשת דיווח.

דוד צור: הוועדה סבורה שאת השיח על הר הבית צריך לקיים ברגישות הראויה, עם נחישות, עם שמירה של כל אחד ועמדותיו.

דוד צור: כל פיפס, חקיקה או משהו כזה שמשנה את הסטטוס קוו מ-1967 צריך להיות בתוך ראייה כללית של מה שקורה בהר הבית.

מירי רגב: תודה רבה לך, יושב ראש הוועדה.

מירי רגב: אני תיכף אגיד לגבי ההמלצות מה נקבל, מה לא ואיך נמשיך לטפל בהן.

מירי רגב: אני רוצה לשמוע מספר חברי כנסת.

מירי רגב: סיכמתי עם השר שאחרי מספר חברי כנסת ידבר הממ"ז, לאחר מכן המפכ"ל, לאחר מכן השר.

מירי רגב: אז נעבור לכותל הקטן.

מירי רגב: חבר הכנסת כלפה, ממש בקצרה, כי היית חבר בוועדה ובאופן עקרוני הוא הציג את העמדות של הוועדה.

מירי רגב: לאחר מכן, חבר הכנסת פייגלין.

זבולון כלפה: כמו שדוד הציג את הדברים, תפקיד הוועדה היה לעסוק בנושא של הסדרת עליית יהודים להר הבית, לא בסטטוס קוו, מתוך הבנה וידיעה ברורה מאוד שחל כרסום מתמיד בשנים האחרונות בסוגיה הזאת.

זבולון כלפה: אני חושב שגם כאשר עלינו להר, גם כאשר הסתובבנו וגם כשנחשפו בפנינו כל הנתונים והמספרים, כפי שהוצגו פה במצגת, כולנו ראינו שיש מגמה של גידול שעולה משנה לשנה יותר ויותר.

זבולון כלפה: כהגדרת מטרה המטרה צריכה להיות מאוד מאוד ברורה, כדי שבהתאם לזה גם נייצר לאחר מכן את הפתרונות.

זבולון כלפה: המטרה צריכה להיות עליית יהודים להר הבית.

זבולון כלפה: זה הוגדר, זה הותר, זה חוקי.

זבולון כלפה: הממשלות החליטו על זה לאורך כל השנים.

זבולון כלפה: זה לא משהו שאנחנו מחדשים פה כרגע, רק שב-3 השנים האחרונות יש בדבר הזה כרסום.

זבולון כלפה: חייבת להיות פעילות בצורה מאוד מאוד תקיפה.

זבולון כלפה: אני אומר את הדברים מתוך הערכה רבה מאוד למשטרה, לגורמי הביטחון האחרים שמתמודדים במציאות מטורפת.

זבולון כלפה: היינו שם בסיור עם מפקד מחוז ירושלים עם אמצעים ועזרים שונים ומגוונים מאוד כדי שבסופו של דבר יישמר ביטחונם של האנשים שנמצאים שם.

זבולון כלפה: זאת הזדמנות לשר, למפכ"ל ולכל האחרים.

זבולון כלפה: לא יכול להיות שיש מן ריטואל שחוזר על עצמו.

זבולון כלפה: בצד הפרקטי של הדברים דוד הציג את ההמלצות של הוועדה.

זבולון כלפה: אני רוצה להתייחס לשתי נקודות.

זבולון כלפה: לא יכול להיות שישנם גורמים שיוצרים התססה ופעילות שלילית בהר עד כדי אלימות, הפרות סדר, כאשר בעצם מי שמשלם את הדבר הזה זה הצד של היהודים שעולים להר.

זבולון כלפה: הם רוצים לעלות אליו.

זבולון כלפה: הם ממתינים שעות בחוץ.

זבולון כלפה: בסוף מחזירים אותם בבושת פנים.

זבולון כלפה: הדבר הזה חייב להיפסק.

זבולון כלפה: אם יש גורם שמפריע צריך לדאוג שאותו גורם ירד מההר.

זבולון כלפה: הוא לא יהיה על ההר באותו יום.

זבולון כלפה: לגורמים האחרים – יהודים, תיירים או מוסלמים שפועלים בסדר גמור - ההר צריך להיות פתוח.

זבולון כלפה: לא יכול להיות שהמציאות היא שבאופן קבוע היהודים הם אלה שמשלמים את המחיר הזה.

זבולון כלפה: הדבר הזה, לדעתי, חייב להיפסק.

זבולון כלפה: דרך אגב, זה מה שיסייע גם רבות בהחזרת הסדר להר, לדעתי.

זבולון כלפה: כל זמן שהמדיניות תהיה אחרת, הפוכה - חוטא יוצא נשכר.

זבולון כלפה: אי אפשר לנתק את הדיון הזה מהדיון הכולל.

זבולון כלפה: המציאות בהר - זה מכל מיני נתונים שראינו – היא שהווקף הולך ונחלש.

זבולון כלפה: היום הוא כבר לא הגורם הרלוונטי.

זבולון כלפה: ישנם גורמים אחרים שהם הרלוונטיים בהר.

זבולון כלפה: אני לא מסכים עם האמירה הזאת לגבי הנושא של גביית הכסף כדי לחזק את הווקף.

זבולון כלפה: צריך לעשות רה ארגון מחדש לגבי כל ההשקפה של מי מנהל את העסק, מי מטפל בעסק, כי מנהלים מדיניות מול גורמים מסוימים, אבל בפועל ישנם אנשים אחרים שנמצאים מאחורה שהם אלה שמושכים בחוטים.

זבולון כלפה: במציאות שבה נתון המזרח התיכון כולנו מבינים לאן הדברים האלה הולכים.

זבולון כלפה: אין לי ספק שגם הנקודה הזאת חייבת להאיר עלינו וליצור אצלנו הבנה שהגישה פה צריכה להשתנות, כי אחרת נמצא את עצמנו בלב ליבה של ירושלים עם מציאות שאף אחד מאיתנו לא רוצה להיות בתוכה - מעוז של חמאס או תנועות אסלאמיות יותר קיצוניות בכל הדבר הזה.

זבולון כלפה: אני חושב שלדבר הזה אף אחד לא התכוון.

משה זלמן פייגלין: תודה, גברתי.

משה זלמן פייגלין: הוועדה החליטה לא לגעת ולאשש את נושא הסטטוס קוו הקיים.

מירי רגב: זה לא היה בסמכות הוועדה.

משה זלמן פייגלין: זה לא היה בסמכות הוועדה.

משה זלמן פייגלין: הבאתי איתי איזה שהוא צילום מיום שישי האחרון של כיתה נחמדה שמצטלמת בהר הבית.

משה זלמן פייגלין: אני מבקש לחלק את זה לנוכחים תוך כדי שאני מדבר, כדי שנבין על איזה סטטוס קוו אנחנו מדברים.

משה זלמן פייגלין: אני רוצה להסביר מה אתם רואים כאן בתמונה הזאת.

משה זלמן פייגלין: מה שאתם רואים בתמונה הזאת היא כיתת תלמידים חביבים, נחמדים ומתוקים עם המורים שלהם.

משה זלמן פייגלין: לא הצלחתי לחקור אם הכיתה הזאת היא מרמאללה או ממקום אחר.

מירי רגב: מה היה קורה ליהודים אם היו עושים את זה על ההר?

מירי רגב: עוצרים אותם.

משה זלמן פייגלין: אנחנו רואים שכולם מצטלמים עם תמונת מחזור מאוד מתוקה, מאוד חביבה בהר הבית - כיפת הסלע בגבם - כאשר כולם מניפים בגיל ובשמחה את סימן הניצחון המשולש הזה שמסמן את הניצחון הגדול על ישראל עם חטיפת שלושת הבנים.

משה זלמן פייגלין: זה הסטטוס קוו.

משה זלמן פייגלין: יהודי שיגיע להר הבית ורק שפתיו תתחלנה לזוז, או חלילה וחס הוא ייתפס עם איזה שהוא ספרון תהילים קטן בינו לבין קונו, מיד ייעצר ויגורש מהר הבית.

משה זלמן פייגלין: זה הסטטוס קוו שהוועדה החליטה שמאוד חשוב לשמר.

משה זלמן פייגלין: כל ממשלות ישראל - זה משחרור הר הבית ב-1967 עד היום - טאטאו את הגחלים הלוחשות אל מתחת לשטיח.

משה זלמן פייגלין: אני לא מאשים פה רק ממשלה אחת.

משה זלמן פייגלין: אלו כולן בזו אחר זו.

משה זלמן פייגלין: כל פעם שבאה איזו ועדה או שמישהו מנסה לפתור את הבעיה, הוא פותר אותה בצורה כזאת שהוא לא משנה את הסטטוס קוו, הוא לא נוגע בגחלים, אלא הוא שם עוד שטיח על הגחלים.

משה זלמן פייגלין: ידידי, חבר הכנסת צור, יש לי המון הערכה ואפילו יותר מסתם הערכה אליך, אבל זה מה שעשתה הוועדה הזאת.

משה זלמן פייגלין: במובן האסטרטגי היא גורמת נזק, משום שכשמוסיפים שטיחים לגחלים הם מטבעם חונקים את האש.

משה זלמן פייגלין: כשהאש מתלקחת הם רק מוספים כחומר בעירה נוסף.

משה זלמן פייגלין: כשאתה בורח מעיסוק בליבת העניין תדע שאתה לא פותר שום בעיה, אתה רק מחביא את הבעיה ומעביר אותה לגורמים שיבואו אחריך.

משה זלמן פייגלין: זה עבד 40 שנה.

משה זלמן פייגלין: מי יודע, אולי זה יעבוד עוד 10, 20 שנה.

משה זלמן פייגלין: ריבונותנו בארצנו כולה הולכת ונרמסת, הולכת ומתכרסמת, כאשר המקור הוא בהר הבית.

משה זלמן פייגלין: זה לא שהאש מתפרצת בהמשך.

משה זלמן פייגלין: היא מלחכת בכל פינות הארץ, כאן ועכשיו.

משה זלמן פייגלין: אחרי שדיברתי על האלמנט האסטרטגי אני רוצה לומר מבחינה טקטית שיש בהחלט כמה נקודות אור בדיוני הוועדה.

משה זלמן פייגלין: אני רוצה לגעת בהן ולוודא שלפחות נקודות האור הטקטיות האלו ימומשו.

משה זלמן פייגלין: הדבר הראשון שהוועדה מדברת על פי הדוח זה על הגדלה של כמות נקודות הבידוק.

משה זלמן פייגלין: הוועדה העלתה נקודה חשובה שאני מקווה שתיושם במהרה כדי שהתורים המטורפים האלו ייעלמו.

משה זלמן פייגלין: הוועדה מדברת על לשלט בעברית.

משה זלמן פייגלין: אין שלט בעברית בהר הבית, לב ליבה של ירושלים בירת ישראל.

משה זלמן פייגלין: לא ניתן למצוא שלט בעברית.

משה זלמן פייגלין: הוועדה דיברה על שילוט ראוי, שילוט נכון לתיירים דוברי עברית ולתיירים דוברי אנגלית.

משה זלמן פייגלין: לא ייתכן שהר הבית יופקר לחלוטין כמן איזה שהוא גן ארכיאולוגי מוסלמי.

משה זלמן פייגלין: מי שנכנס לשם חושב שהוא נמצא בתוך שטח אקס טריטוריאלי .

משה זלמן פייגלין: מה זה הדבר הזה?

משה זלמן פייגלין: הרעיון של השילוט הוא בהחלט רעיון נכון.

רות קלדרון: בזמן הר הבית היה שלט שהיה כתוב בו כך: "מי שעובר את הקו - ייהרג".

רות קלדרון: זה היה דווקא בעברית.

משה זלמן פייגלין: זה היה בימי בית שני.

משה זלמן פייגלין: זה היה ביוונית.

מירי רגב: חברת הכנסת קלדרון, בטח חלק מהאנשים היו מוכנים לקבל את ההמלצה שלך.

משה זלמן פייגלין: אני בהחלט מקבל את ההמלצה של רות קלדרון.

משה זלמן פייגלין: מה שהיה כתוב בשלט זה שכל אדם שאינו יהודי שמתקרב לרמה מעבר לשלט הזה - דינו מתה.

משה זלמן פייגלין: רק ליהודי מותר להיכנס להר הבית.

משה זלמן פייגלין: זה מה שהיה בזמן שלטון הרומאים.

רות קלדרון: אני לא בעד - -

משה זלמן פייגלין: זה מאוד מעניין.

משה זלמן פייגלין: תבדקי את מה שאמרתי לך.

משה זלמן פייגלין: הנקודה הרביעית החשובה היא הפתיחה של ההר גם בשבת.

משה זלמן פייגלין: אני בהחלט חושב שהדבר הזה נכון וראוי.

משה זלמן פייגלין: יושב ראש הוועדה הזכיר שיש מקום לסגור את ההר לשני הצדדים.

משה זלמן פייגלין: אני חושב שחבר הכנסת כלפה צודק שחוטא יוצא נשכר כאשר ההר נסגר למי שלא היה אלים, אבל לפחות שתיושם המלצת הוועדה ויושב ראש הוועדה כאן שבמידה וישנן פרעות אלימות בהר ההר ייסגר לשני הצדדים, לא רק למי שהופעלה נגדו האלימות.

מירי רגב: זאת אחת ההמלצות החשובות של הוועדה.

משה זלמן פייגלין: הנקודה החמישית היא הפסקת ההחתמות של העולים על ידי המשטרה על כל מיני טפסים שאין להם שום נפקות משפטית.

משה זלמן פייגלין: בעיני זה דבר חשוב.

משה זלמן פייגלין: אני מתנגד נמרצות, אדוני יושב-ראש ועדת המשנה, חבר הכנסת צור, להחזר נושא גביית הכספים.

משה זלמן פייגלין: אנחנו יכולים להתחמק, ללכת סחור סחור.

משה זלמן פייגלין: הסיפור בהר הבית הוא סיפור של ריבונות.

משה זלמן פייגלין: מי שנותנים לו את הסמכות לגבות כסף הוא הריבון.

משה זלמן פייגלין: תהיה טעות גדולה מאוד ליישם את ההמלצה הספציפית הזאת.

מירי רגב: תודה רבה, חבר הכנסת פייגלין.

מירי רגב: חבר הכנסת טיבי, בבקשה.

אחמד טיבי: תודה רבה, גברתי.

אחמד טיבי: אין ספק שאחד הנושאים הנפיצים ביותר שקיימים בשטח זה נושא מסגד אל- אקצה.

אחמד טיבי: הוכח כבר בעבר שכל ניסיון לשנות בו את הסטטוס קוו על ידי ביקורים פוליטיים גרם להתפרצות רבתית ולאלימות.

אחמד טיבי: עמדתי היא שמסגד אל-אקצה הוא מקום תפילה למוסלמים.

אחמד טיבי: אני כמובן לא רוצה להתערב באמונתם של אחרים, אבל זאת אמונתי.

אחמד טיבי: הניסיון לשנות את הסטטוס קוו כדי להפוך את המקום למקום שיהיו בו סידורי תפילה משותפים, כמו שיש בחברון, זה מסוכן ביותר.

אחמד טיבי: אל"ף, אסור לעשות את זה.

אחמד טיבי: בי"ת, זה לא רק עלול להצית את השטח, זה עלול להצית את האזור כולו.

אחמד טיבי: גם המשטרה יודעת את זה, גם ממשלת ישראל יודעת את זה.

אחמד טיבי: יש פירומנים.

אחמד טיבי: הפירומנים הם הדבר המסוכן ביותר.

אחמד טיבי: הם יכולים להצית וגם לגרור אחרים למערבולת האש הזאת.

אחמד טיבי: לאחרונה יש מן שינוי סטטוס קוו זוחל שמתרחש.

אחמד טיבי: אל"ף, יותר ויותר סוגרים את שערי המסגדים, את האזור ואת המרחב בפני מוסלמים.

אחמד טיבי: סוגרים את זה ליותר ימים.

אחמד טיבי: בכל דבר קטן אתה רואה שסוגרים למספר שעות, ליממה וכדומה, כאשר אז מאפשרים ליהודים להיכנס ולפוליטיקאים שכל מטרתם להצית, להתגרות ולהסית.

אחמד טיבי: הדברים ברורים.

מירי רגב: מי שמסית זה הצד השני בדרך כלל, לכן היהודים לא מצליחים לעלות.

אחמד טיבי: כן, רק ערבים הם מסיתים, היהודים מלאכים, במיוחד החבורה הזאת.

אחמד טיבי: פה אנחנו יושבים עם מלאכים.

אחמד טיבי: פה זה מלאכים, כאשר הערבים באשר הם - -

מירי רגב: מי מסית על ההר?

אחמד טיבי: את המלאך התורן.

אחמד טיבי: המלאכית של צ'רלי.

מירי רגב: חבר הכנסת אחמד טיבי, אני שואלת אותך שאלה.

מירי רגב: מי מסית על ההר – היהודים או המוסלמים?

אחמד טיבי: מי שמנסה לשנות את הסטטוס קוו הוא מסית.

מירי רגב: מי משנה את הסטטוס קוו?

אחמד טיבי: אתם.

אחמד טיבי: הדיונים האלה שאת יוזמת הם ניסיון לשנות את הסטטוס קוו.

דוד צור: אחמד, קראת את המלצות הועדה?

מירי רגב: יש החלטת ממשלה שיהודים יכולים לעלות להר הבית בשעות מסוימות.

מירי רגב: למה הם לא עולים להר בשעות האלו?

אחמד טיבי: זאת החלטה מטופשת ולא אחראית.

אחמד טיבי: זאת החלטה פירומנית.

אחמד טיבי: מי שלא מיישם אותה כנראה מרגיש שיש אש.

אחמד טיבי: אמרתי את דעתי לגבי מסגד אל- אקצה.

אחמד טיבי: בזה מסתיים החלק הדתי לאומי.

אחמד טיבי: עכשיו לגבי המצב בשטח.

אחמד טיבי: מונעים מפלסטינים מוסלמים מעזה ומהגדה המערבית להגיע, אפרופו חופש הפולחן.

אחמד טיבי: מונעים מאנשים מתחת לגיל 50.

מירי רגב: דרך אגב, מי היו החוטפים של הנערים?

אחמד טיבי: אל תיתלי בחטיפה על כל דבר.

מירי רגב: מה פתאום, אין פיגועים ואין טרור.

מירי רגב: מה פתאום חטיפה?

אחמד טיבי: גם פלסטינים נהרגים כאשר הם הולכים לבית ספר.

אחמד טיבי: הם נחטפים ונהרגים.

מירי רגב: טעות.

מירי רגב: נטפל בזה.

מירי רגב: צריך לטפל בזה.

אחמד טיבי: אני בשונה ממך רוצה שכל החטופים יחזרו הביתה לחיק המשפחות שלהן.

אחמד טיבי: זה ההבדל בינינו.

אחמד טיבי: פלסטינים וישראלים כאחד, לפני שהם נורים ונהרגים.

מירי רגב: ולפני שאצלנו נחטפים ויש פיגועים.

אחמד טיבי: לאחרונה יש מנהג חדש של משטרת ירושלים.

אחמד טיבי: לוקחים את תעודות הזהות מאנשים ושולחים אותם אחרי שהם יוצאים לתחנת הקישלה, לתחנת המשטרה.

אחמד טיבי: מדובר באנשים מבוגרים,.

אחמד טיבי: הטרוניה שלי היא נגד משטרת ישראל שמטרטרת את המתפללים.

אחמד טיבי: מדובר באנשים מבוגרים, בנשים.

אחמד טיבי: פנתה אלי אישה כבת 70.

אחמד טיבי: היא אומרת לי: "לקחו לי את תעודת הזהות".

אחמד טיבי: למה אתם לוקחים לה את תעודת הזהות ואומרים לה ללכת לתחנת הקישלה?

אחמד טיבי: במה היא חשודה?

אחמד טיבי: בזה שהיא מוסלמית שבאה להתפלל?

אחמד טיבי: אתם רוצים להרחיק מוסלמים מהמסגד.

אחמד טיבי: זאת המטרה שלכם.

אחמד טיבי: אתם חושבים אולי שהמסגד יהיה יתום אם תשלחו אותו או אותה להביא את התעודה מהקישלה.

אחמד טיבי: זאת החלטה שהיא לא אחראית, לא הגיונית, לא סבירה.

מירי רגב: לא סתם לקחו תעודת זהות ממישהו.

אחמד טיבי: מאישה בת 70?

אחמד טיבי: למה לוקחים מאישה בת 70 את תעודת הזהות ואומרים לה ללכת לתחנת הקישלה?

אחמד טיבי: היא חולה, צולעת.

משה זלמן פייגלין: היא מקבלת כסף מהחמאס.

אחמד טיבי: אני לא פועל נגדך כשאתה הולך.

משה זלמן פייגלין: זה ציטוט מ-y-net.

אחמד טיבי: אחלה ציטוט.

אחמד טיבי: המוסלמים מתפללים בגלל זה.

אחמד טיבי: מה דעתם על האמירה שמוסלמים מתפללים בגלל אמונה?

מירי רגב: גם יהודים בגלל אמונה.

מירי רגב: ראית איזה יופי במערת המכפלה שיהודים ומוסלמים מתפללים.

מירי רגב: למה זה לא יכול להיות בהר הבית?

אחמד טיבי: תתפללו במקומות שלכם, לא במקומות שלנו.

אחמד טיבי: אל תתפללו במסגדים.

מירי רגב: זו בדיוק הבעיה.

שולי מועלם-רפאלי: אנחנו לא רוצים להתפלל במסגדים.

מירי רגב: זה בדיוק העניין, אנחנו לא רוצים להתפלל במסגד.

שולי מועלם-רפאלי: אנחנו מבקשים להקים שם - -

אחמד טיבי: אני מבקש לבטל את הנוהג הזה שמטרטרים מתפללים ומתפללות באמצעות לקיחת תעודת זהות.

אחמד טיבי: באלימות שנוהגת המשטרה כאשר היא פורצת לתוך המסגד אנשים נפגעים.

אחמד טיבי: יש לשים לזה קץ.

אחמד טיבי: אני מזהיר אתכם, אל תגעו במסגד אל-אקצה.

אחמד טיבי: תפסיקו להצית אש.

מירי רגב: אנחנו מתים מפחד.

מירי רגב: אנחנו ממש מתים מפחד מהאיום הזה.

אחמד טיבי: את גיבורה.

מירי רגב: יכול להיות שחלק מהאנשים שיושבים פה מתים מפחד, לכן הם רוצים שקט בהר הבית.

אחמד טיבי: את לא רוצה שקט.

אחמד טיבי: זה מה שאת רוצה.

מירי רגב: אני רוצה שיהודים ומוסלמים יעלו להר הבית.

מירי רגב: זה מה שאני רוצה.

מירי רגב: זה בשונה ממך.

אחמד טיבי: גם לבית הכנסת הגדול בירושלים?

מירי רגב: אתה יכול לבוא לבית הכנסת הגדול, אתה יכול לבוא לכותל.

מירי רגב: לא מנעתי ממך אם אתה מאמין בזה.

מירי רגב: אני רוצה שיהודים ומוסלמים יעלו להר הבית.

אחמד טיבי: מוסלמים יתפללו במסגד אל-אקצה, אתם תתפללו בבתי כנסת.

מירי רגב: תאמין לי, זה יקרה בסוף.

מירי רגב: אל תאיים עלינו.

מירי רגב: תודה לאל יש לנו צבא חזק וגם משטרה חזקה.

אחמד טיבי: תמשיכו לחשוב בכוחנות ותראו מה התוצאות.

מירי רגב: ממ"ז ירושלים, בבקשה.

<יוסי פריינטי: אני אתייחס עניינית למספר עובדות שאני חושב שחשוב שהפורום שנמצא כאן ידע אותן.

מירי רגב: תתייחס בעיקר להמלצות הוועדה.

<יוסי פריינטי: בנושא של המבקרים חשוב לציין שב-2014 יש עלייה בכמות היהודים שעולים להר הבית.

<יוסי פריינטי: יש עלייה של 27% בכמות היהודים שעולים להר הבית אל מול תקופה מקבילה אשתקד.

<יוסי פריינטי: בשום נתון, בשום דרך ובשום צורה אין ירידה בכמות היהודים שעולים להר הבית.

<יוסי פריינטי: זה מתייחס לשנה מקבילה.

<יוסי פריינטי: יש עלייה של 27% בנושא הזה.

<יוסי פריינטי: יש אכן החמרה בשנים האחרונות במה שקורה בהר הבית.

<יוסי פריינטי: יש בהר הבית מספר גופים קיצוניים שיוצרים הסתה ויוצרים את המצב שבו אנחנו נאלצים להפעיל כוח בהר הבית.

<יוסי פריינטי: זאת עובדה.

<יוסי פריינטי: אין עליה חולק.

<יוסי פריינטי: רואים את זה במספרים.

<יוסי פריינטי: זה מאוד מאוד ברור.

<יוסי פריינטי: צריך לקחת בחשבון שמשטרת ישראל, משטרת מחוז ירושלים בשנת 2014 נאלצה לפרוץ להר הבית 8 פעמים ב-5 חודשים - מדובר בפריצות שכרגע הוזכרו פה, כולל שימוש בכוח, כדי להשליט סדר בהר הבית - אל מול 8 פעמים בכל שנת 2013.

<יוסי פריינטי: ב-5 חודשים הראשונים של 2014 נאלצנו להפעיל כוח ולפרוץ להר הבית.

<יוסי פריינטי: זו כמות הפעמים שהפעלנו כוח בכל שנת 2013.

<יוסי פריינטי: ב-2012 זה הרבה פחות.

<יוסי פריינטי: אנחנו רואים בבירור שיש בשנים האחרונות הסלמה בהר הבית.

מירי רגב: מה עושים עם זה?

מירי רגב: מה עושים עם ההסלמה הזאת?

<יוסי פריינטי: אנחנו עושים את הכל כדי לאפשר עלייה של יהודים להר הבית וכדי לאפשר למוסלמים להתפלל.

<יוסי פריינטי: אנחנו עושים הכל כדי לשמור על הסדר במקום.

<יוסי פריינטי: נאלצנו ב-2014 לבצע 16 דילולים של מוסלמים בהר הבית.

<יוסי פריינטי: 16 פעמים נאלצנו לקיים דילולים.

<יוסי פריינטי: חלק מהדילולים זה בימי שישי.

<יוסי פריינטי: ביום שישי עולים להר הבית כ-35 אלף מתפללים.

<יוסי פריינטי: כשאנחנו עושים דילול נכנסים לא יותר מ-5000 מוסלמים.

<יוסי פריינטי: בכל יום שישי כזה שאנחנו מקיימים דילול, כ-30 אלף מוסלמים לא נכנסים להר הבית בגלל המדיניות של הדילולים.

<יוסי פריינטי: זה ביום שישי.

<יוסי פריינטי: אני יכול לתת דוגמאות מהחגים האחרונים.

<יוסי פריינטי: כאשר יש לנו מידע מודיעיני שמנסים למנוע עלייה של יהודים, אז מבצעים פעולות מקדימות, כולל פעולות של דילול.

<יוסי פריינטי: אנחנו מונעים ממוסלמים לעלות מגיל מסוים, שזה בדרך כלל אותם חבר'ה שמתפרעים, כדי להבטיח שיהודים, מבקרים ותיירים יוכלו להיכנס להר הבית.

<יוסי פריינטי: ב-2014 נאלצנו לסגור 6 פעמים את הר הבית בצורה חלקית.

<יוסי פריינטי: סגירה מלאה זה יום שלם, זאת אומרת, ביקורי בוקר וביקורי צהריים.

<יוסי פריינטי: סגירה חלקית זה שסגרנו בבוקר, בצהריים, או כשהיהודים נכנסו בשעה הראשונה והתחילו מהומות.

<יוסי פריינטי: אלו הן סגירות חלקיות.

מירי רגב: יש סך הכל שעתיים ביום שיהודים יכולים לעלות להר הבית.

מירי רגב: במדינה שלנו מדובר על שעתיים ביום.

מירי רגב: עזוב, אני לא מדברת עכשיו על שינוי סטטוס.

מירי רגב: את זה נעשה בדיון אחר, לא מולכם.

מירי רגב: אנחנו מדברים כרגע על מימוש.

דוד צור: מדובר על 4 שעות.

מירי רגב: אני מדברת על מימוש החלטת הממשלה.

מירי רגב: יש התפרעויות על ההר.

מירי רגב: אתה מזהה שיש הסלמה על ההר.

מירי רגב: בוועדה החסויה נבדוק מה קורה עם אותה הסתה, מה עושה עם זה משרד המשפטים, מה עושה עם זה היועץ המשפטי לממשלה.

מירי רגב: נבדוק את זה איתם.

מירי רגב: למה כשיש הסלמה על ההר ההר לא נסגר לכולם – מוסלמים ויהודים כאחד?

<יוסי פריינטי: הר הבית נסגר לעיתים גם למוסלמים.

מירי רגב: למה לעיתים?

<יוסי פריינטי: אני אתייחס לזה.

שולי מועלם-רפאלי: למה ברירת המחדל היא תמיד חסימת כניסה של יהודים ולא עצירת כניסה של כל העולים?

<יוסי פריינטי: כי אנחנו כמשטרה אחראים על שלום היהודים שעולים על הר הבית.

שולי מועלם-רפאלי: אני מניחה שגם על שלומם של הערבים שעולים על הר הבית, אדוני הממ"ז.

<יוסי פריינטי: נכון.

<יוסי פריינטי: כאשר בהר הבית מתחילים ביקורי יהודים ומתחילה התפרעות של זריקת אבנים, חזיזים והמשטרה צריכה לפרוץ, אי אפשר להמשיך שגרה של ביקורים.

מירי רגב: אני איתך.

מירי רגב: כשיש זריקת אבנים והתפרעויות והכל אתה צודק.

מירי רגב: תסגור את ההר לכולם.

מירי רגב: ממה אתה מפחד?

מירי רגב: למה אתה לא סוגר את ההר לכולם?

מירי רגב: למה אתה לא סוגר למוסלמים שגרמו לך לסגור ליהודים?

<יוסי פריינטי: חברת הכנסת מירי רגב, זה מעליב ופוגע שאת אומרת עלינו מתחילת הדיון מילים של פחדנות.

מירי רגב: אני שואלת, למה אתם לא סוגרים את ההר לכולם.

<יוסי פריינטי: אני באופן אישי נעלב מזה, כי אני מכיר את עצמי.

יצחק אהרונוביץ': יוסי, אל תיעלב.

יצחק אהרונוביץ': אני אגן עליך.

יצחק אהרונוביץ': המטרה שלהם היא להעליב אותך ואת האחרים.

מירי רגב: זאת לא המטרה.

יצחק אהרונוביץ': מתחילת הדיון זאת המטרה.

מירי רגב: המטרה היא לגרום לזה שיהודים יעלו להר הבית.

יצחק אהרונוביץ': לא פוגעים בשוטרים בוועדה.

מירי רגב: אף אחד לא פוגע.

יצחק אהרונוביץ': ולא בקציני משטרה.

יצחק אהרונוביץ': אם נצטרך להפסיק את הדיון, נפסיק את הדיון.

יצחק אהרונוביץ': תפסיקי להעליב את הקצינים.

מירי רגב: אנחנו רוצים לשמוע תשובות.

יצחק אהרונוביץ': תשמעי תשובות.

יצחק אהרונוביץ': תתני לו להשלים.

יצחק אהרונוביץ': זו לא ועדת חקירה ולא טריבונל פה.

יצחק אהרונוביץ': מתחילת הדיון את תוקפת ואני סופג.

יצחק אהרונוביץ': אני לא אתן לך לנהל את הדיון בצורה כזאת.

יצחק אהרונוביץ': ככה לא מנהלים דיונים.

יצחק אהרונוביץ': קצין משטרה בכיר רוצה לדבר ולא נותנים לו.

יצחק אהרונוביץ': איזו צורה זו?

יצחק אהרונוביץ': תכבדי את המדים האלה.

מירי רגב: נותנים לו לדבר.

מירי רגב: אני מכבדת את זה יותר מכל.

יצחק אהרונוביץ': לא, את לא מכבדת.

מירי רגב: לעניות דעתך אני לא מכבדת.

יצחק אהרונוביץ': יוסי, תגיד את הדברים.

יצחק אהרונוביץ': תלמד לקבל ביקורת שהיא לא תמיד בונה.

יצחק אהרונוביץ': זאת המטרה של הוועדה.

משה זלמן פייגלין: אני לא שמעתי שום עלבון כלפי לובשי המדים.

מירי רגב: עזוב, ללובשי המדים הכחולים אנחנו נגיד את כל מה שחשוב להגיד כשנגיע לביקורת, לא בחדר הזה.

מירי רגב: אתה לא בוועדת חקירה.

מירי רגב: אתה בוועדה מפקחת על תפקיד המשטרה.

מירי רגב: האם המשטרה מבצעת את תפקידה כראוי בהחלטות הדרג המדיני?

מירי רגב: מדוע כאשר יש הסלמה על ההר הוא נסגר רק ליהודים ולא לכולם?

<יוסי פריינטי: זה נתון לא נכון.

<יוסי פריינטי: הר הבית גם נסגר למוסלמים.

אחמד טיבי: בעיקר למוסלמים.

<יוסי פריינטי: הר הבית נסגר גם למוסלמים.

<יוסי פריינטי: אנחנו יכולים לתאר מספר מקרים שסגרנו את ההר גם למוסלמים.

<יוסי פריינטי: לא מגיל 50 ולא מגיל 60, אלא סגירה מוחלטת של ההר, כדי לאפשר ביקורי יהודים, כדי לאפשר את הביקורים בזמנים שנקבעו.

<יוסי פריינטי: אנחנו מנסים לעשות הכל כדי למנוע ממי שמנסה להפר את הסטטוס קוו.

<יוסי פריינטי: יש מקרים שאנחנו נאלצים לסגור את הביקורים כתוצאה מזה שאני חושש לחיי אנשים שמבקרים פנימה.

<יוסי פריינטי: אז אנחנו סוגרים את הר הבית לכל סוגי האוכלוסיות.

<יוסי פריינטי: אנחנו כן מוציאים מוסלמים מחוץ להר הבית.

<יוסי פריינטי: ראיתם בחגים האחרונים כיצד ביצענו ומימשנו את הדברים האלה.

<יוסי פריינטי: זה לא נכון להגיד שהר הבית לא נסגר למוסלמים.

<יוסי פריינטי: זה פשוט לא מדויק להגיד את זה.

<יוסי פריינטי: הר הבית נסגר ליהודים ולמוסלמים.

<יוסי פריינטי: הסיבה היחידה שאנחנו נאלצים להפסיק ביקורים זה כשאני חושש שאלה שנכנסים להר הבית ייפגעו.

ג'מאל זחאלקה: עשית פעם שיהודים יוכלו להיכנס רק מעל גיל 50, או שזה רק למוסלמים?

מירי רגב: היהודים לא זורקים אבנים על ההר.

ג'מאל זחאלקה: עשית את זה פעם?

<יוסי פריינטי: כאשר אנחנו באים לבחון את הפעילות של המשטרה צריך לבחון כמה אנשים נעצרו על התפרעויות בהר הבית, כמה אנשים הורחקו מהר הבית בעקבות פעילות של משטרה וגופים אחרים.

<יוסי פריינטי: צריך לבחון את כל הדברים האלה.

<יוסי פריינטי: נכון שבשנים האחרונות יש הסלמה בהר הבית, אבל מצד שני גם פעילות המשטרה מאוד מאוד תקיפה.

<יוסי פריינטי: אם אני אציג לך את הנתונים של כמה עצורים נעצרו מתחילת השנה בהר הבית, כמה כתבי אישום היו, כמה תום הליכים היו, וכמה הורחקו, את תראי שיש מאות אחוזים של עלייה.

<יוסי פריינטי: זה בהלימה להסלמה שיש בהר הבית.

<יוסי פריינטי: יש הסלמה, ואת צודקת, אבל מצד שני יש גם פעילות משטרתית.

מירי רגב: לא אמרתי שאין פעילות משטרתית.

מירי רגב: שאלתי אם דעתך נוחה מהמצב שקורה היום בהר הבית בו יהודים לא יכולים לעלות בשעות שנקבעו להם להר הבית.

<יוסי פריינטי: דעתי מאוד לא נוחה מזה.

מירי רגב: אם היא לא נוחה, תפקידך כאחד שאחראי לזה לדאוג שזה יקרה.

<יוסי פריינטי: חד משמעית זה תפקידי.

<יוסי פריינטי: אנחנו עושים את המיטב ואת המרב כדי לקיים את הדברים האלה.

<יוסי פריינטי: ראינו את ההמלצות.

<יוסי פריינטי: אנחנו, מחוז ירושלים, חושבים שההמלצות הן המלצות נכונות.

מירי רגב: גם להגדיל את נקודות הבידוק?

<יוסי פריינטי: בוודאי.

<יוסי פריינטי: גם לנו לא נעים לראות את התורים האלה, אבל זה לא בידיים שלנו.

<יוסי פריינטי: אנחנו לא אחראים על נקודות הבידוק.

<יוסי פריינטי: הזכירו את זה פה.

מירי רגב: באופן עקרוני אתם מקבלים את המלצות הוועדה.

<יוחנן דנינו: אנחנו באופן עקרוני רוצים ללמוד אותן.

<יוחנן דנינו: אנחנו נגיב בצורה מסודרת.

מירי רגב: זה לא מה שממ"ז אמר.

<יוסי פריינטי: אמרתי מבחינת מחוז ירושלים.

<יוסי פריינטי: מבחינתנו אנחנו לא רואים פה איזה משהו חריג.

<יוחנן דנינו: הממ"ז תמיד יגיד את מה שאני אומר.

<יוחנן דנינו: ככה זה עובד.

מירי רגב: זה נכון.

מירי רגב: בדרך כלל הממ"ז צריך להגיד את מה שאתה אומר.

מירי רגב: עכשיו הוא אמר את דעתו.

<יוחנן דנינו: הממ"ז אמר את דעתו בשבילי.

<יוחנן דנינו: אני אומר את דעת משטרת ישראל.

מירי רגב: אנחנו ניתן לכם לשקול את זה.

מירי רגב: תבואו ותגידו מה מההמלצות האלו אתם מקבלים ומה לא.

<יוחנן דנינו: גברתי היושבת-ראש, בואו נרגיע בלהט ונישאר בנושא.

<יוחנן דנינו: אני מצטרף למה שנאמר.

<יוחנן דנינו: אני חושב שמכובד יותר לא לתת לנו תארים - המשטרה פוחדת, המשטרה, המשטרה.

<יוחנן דנינו: בואו נדבר עובדות.

<יוחנן דנינו: תמיד עדיף לדבר עובדות.

מירי רגב: עדיף לדבר עובדות.

<יוחנן דנינו: אני בכלל אוהב עובדות.

מירי רגב: כשמקימים ועדת משנה זה רק על העובדות.

<יוחנן דנינו: נכון.

<יוחנן דנינו: אני חושב שזאת ועדה שעשתה עבודה, נכנסה לעומק, נפגשה עם כולם.

<יוחנן דנינו: אנחנו פרסנו את כל הנתונים.

<יוחנן דנינו: אני מודה על העבודה.

<יוחנן דנינו: אני גם חושב שהוא תיאר כאן את הסטטוס קוו מיום לידתו.

<יוחנן דנינו: הסטטוס קוו שמדובר עליו זה מספר ימים לאחר שהר הבית חזר לידינו.

<יוחנן דנינו: זה אותו סטטוס קוו שאנחנו מדברים עליו היום ב-2014.

<יוחנן דנינו: משה דיין כשר ביטחון דאז אחראי עליו.

<יוחנן דנינו: אני רוצה לומר משהו על תפקיד המשטרה בכלל.

<יוחנן דנינו: על פי פקודת המשטרה אנחנו אחראים על שלום הציבור וביטחונו.

<יוחנן דנינו: שלום הציבור וביטחונו זו לא איזו סיסמא.

<יוחנן דנינו: עובדים פה 30 אלף שוטרים ו-37 אלף מתנדבים, שכל תפקידם ביום ובלילה זה לשמור על ביטחונם של אזרחי מדינת ישראל בכל רחבי הארץ, אזרחי מדינת ישראל בירושלים ואזרחי מדינת ישראל שבאים לבקר בהר הבית.

<יוחנן דנינו: לקחנו כאן כמה דוגמאות.

<יוחנן דנינו: חבל שאנחנו לא מסתכלים על הר הבית בכללותו.

<יוחנן דנינו: צריך לבוא לשם ביום רגיל - אני פוגש שם חלק מהיושבים כאן - ולראות איך העוסק עובד.

<יוחנן דנינו: יש ימים עם עשרות ומאות אלפים שמגיעים לנקודה מאוד קטנה מבחינת גיאוגרפית וצריך לראות שכולם חוזרים הביתה בשלום - מי שבא להתפלל, מי שבא לבקר, מי שבא לטייל.

<יוחנן דנינו: בעניין הזה המשימה שמוטלת על מפקד מחוז ירושלם, על כל שוטרי מחוז ירושלים והמשימה שמוטלת על משטרת ישראל היא מאוד מאתגרת, מאוד לא פשוטה.

<יוחנן דנינו: אני חושב שכשמסתכלים לאחור – אתם דיברתם על השנים האחרונות - על כל האירועים האחרונים, הם עושים אותם בצורה מעוררת התפעלות.

<יוחנן דנינו: על כך הערכתי הרבה.

<יוחנן דנינו: את הטענה שעלתה פה מתוך חלק מהדוברים כאילו יש אפליה בין מבקרים יהודים למוסלמים אני דוחה מכל וכל.

<יוחנן דנינו: הבאתם לי תמונה מיום שישי.

<יוחנן דנינו: אגב, אני לא חושב שהיא מיום שישי.

<קריאה: היא מאתמול.

<יוחנן דנינו: דייקתי.

<יוחנן דנינו: הוא אמר שהתמונה מיום שישי.

<יוחנן דנינו: אתם יודעים למה אי אפשר היה לצלם את התמונה הזאת?

<יוחנן דנינו: כי ההר היה סגור.

<יוחנן דנינו: יהודה, היית שם ביום שישי?

מירי רגב: היו שם יהודים ביום שישי?

שולי מועלם-רפאלי: אין כניסה.

<יוחנן דנינו: ביום שישי הזה מנענו ממספר מוסלמים - אני לא אנקוב אותו, כי לא ספרתי מי לא נכנס, רק ספרתי מי כן נכנס - שהוא בערך כל היהודים שנכנסו להר מאז מלחמת ששת הימים.

<יוחנן דנינו: תבדקו.

<יוחנן דנינו: לפעמים הפרופורציות כאן וההתקפות האלו לא עומדות במבחן העובדות.

<יוחנן דנינו: אמר פה מפקד מחוז ירושלים שהוא מגביל את גיל הכניסה.

<יוחנן דנינו: מה המשמעות?

<יוחנן דנינו: המשמעות היא שהוא לא נתן ל-30 אלף מוסלמים ביום שישי האחרון להיכנס להר.

<יוחנן דנינו: אתם יודעים כמה שוטרים היו צריכים להיות שם כדי שזה יקרה?

<יוחנן דנינו: מהמפכ"ל שהיה שם, עד אחרון 4000 השוטרים שעמדו בהר כדי למנוע את הדבר הזה.

ג'מאל זחאלקה: זו פגיעה בחופש הפולחן.

ג'מאל זחאלקה: זו הפרה של החוק הבינלאומי.

שולי מועלם-רפאלי: זו פגיעה בחופש הטרור.

מירי רגב: מה עם היהודים?

מירי רגב: ליהודים אין חופש פולחן?

ג'מאל זחאלקה: זו פגיעה בזכויות אדם בסיסיות.

<יוחנן דנינו: תיארתי כאן צד אחד של העניין.

<יוחנן דנינו: תיארתם כאן דוגמאות שמנענו כניסה של יהודים להר.

<יוחנן דנינו: אנחנו עושים את זה על בסיס עיקרון אחד בלבד, שזה הבטחת שלום הציבור וביטחונו.

<יוחנן דנינו: כשצריך אנחנו לא מונעים.

<יוחנן דנינו: אם צריך והמחיר הוא אלפי שוטרים, אנחנו מביאים אלפי שוטרים.

<יוחנן דנינו: יש מצבים שבהם הבאנו אלפי שוטרים יום קודם כדי למנוע כניסה וכדי לאפשר ליהודים לעלות.

<יוחנן דנינו: אתם יודעים כמה שוטרים העליתי לירושלים על 120 יהודים שעלו, כמה כסף המדינה הוציאה כדי שהשוטרים האלה יאבטחו את כניסת היהודים להר?

מירי רגב: מה זה אומר?

מירי רגב: זה אומר שהמדינה רוצה שתשמור על שלום הציבור ותאפשר ליהודים לעלות להר הבית.

<יוחנן דנינו: זה אומר שהמדינה מינתה אותי לשמור על שלום הציבור, על ביטחונו ולעשות את כל האיזונים שצריך לעשות.

<יוחנן דנינו: בכל פעם שסבורים שהאיזונים שאנחנו עושים הם לא נכונים, אני מזמין - יודעים כולם את הדרך – את כולם לבית המשפט העליון.

<יוחנן דנינו: הגישו בג"צים.

<יוחנן דנינו: כאשר באו אלינו בטענות של אפליה ושל פגיעה בחופש הפולחן והגישו בג"צים, ראינו מה בית המשפט העליון אמר.

<יוחנן דנינו: עד היום בית משפט העליון סומך באופן עקבי את ידיו על השיקולים של משטרת ישראל, כי אנחנו מציגים בפניו את כל התמונה.

<יוחנן דנינו: חלק מהדברים אי אפשר להציג כאן.

<יוחנן דנינו: אנחנו מציגים זה את המשמעויות.

<יוחנן דנינו: מדובר בסוף בהפעלת שיקול דעת.

<יוחנן דנינו: אני סומך על שיקול הדעת של מפקד המחוז.

<יוחנן דנינו: בדרך כלל זה נעשה בהתייעצות עם השר לביטחון פנים.

<יוחנן דנינו: אנחנו מערבים אותו כל הזמן.

<יוחנן דנינו: אני באופן אישי עושה דיונים קבועים על מה שקורה בהר הבית.

<יוחנן דנינו: אתמול היה דיון שבכלל לא קשור לדיון היום.

<יוחנן דנינו: אנחנו עושים את זה כדי לוודא שאנחנו נוקטים במדיניות ראויה שמטרתה להבטיח את חופש הפולחן, את חופש התנועה ואת כל הזכויות שהמדינה צריכה להבטיח, ומצד שני, וזה לפני הכל, את שלום הציבור ואת ביטחונו.

<יוחנן דנינו: אנחנו עושים כל הזמן את האיזונים האלה.

<יוחנן דנינו: אני רוצה לומר שאנחנו נלמד את המסקנות.

<יוחנן דנינו: אנחנו נתייחס אליהן בצורה מסודרת.

<יוחנן דנינו: יש פה המלצות שלא נוגעות למשטרת ישראל.

<יוחנן דנינו: נוכל להגיד את דעתנו.

<יוחנן דנינו: אנחנו נגיד אותה ללא קשר.

<יוחנן דנינו: המשטרה היא לא הגוף היחיד שאמון.

<יוחנן דנינו: על מה שקורה בהר הבית.

<יוחנן דנינו: מי שאמון על האיסוף המודיעיני זה שירות הביטחון הכללי.

<יוחנן דנינו: שמעתי קודם טענה שלכאורה אנחנו לא מספיק נחושים, לא מספיק מטפלים במסיתים או במי שהפר סדר.

<יוחנן דנינו: לא תמצאו מקרה אחד שבו הגיע לידנו מידע על מפר סדר מכל סוג שהוא בעניין הזה שלא טופל על ידי משטרת ישראל.

<יוחנן דנינו: אני מבקש גם בעניין הזה לבוא בטענות למי שצריך, אם יש כאלה.

מירי רגב: זה ברור.

מירי רגב: גם לשב"כ יש מה להגיד בעניין הר הבית.

מירי רגב: הם אמרו שבעניין הזה האחריות היא טוטאלית שלכם.

דוד צור: הם אמרו את זה.

מירי רגב: הם שלחו אלינו מכתב בעניין הזה.

מירי רגב: אנחנו נפתח את זה בוועדת המשנה.

<יוחנן דנינו: אני לא חושב שיש ויכוח על ה"אישיו".

מירי רגב: אני לא רוצה לפתות פה את העניין של הערכת המצב המודיעיני - כן או לא.

מירי רגב: שב"כ אמרו את דעתם.

מירי רגב: הם אמרו באופן חד משמעי שזה שלכם.

דוד צור: היה דיון שהם לא הגיעו אליו.

דוד צור: הם רק אמרו שהנושא לא נוגע אליהם.

מירי רגב: אלי שלחו את זה בכתב.

דוד צור: מי שכתב את זה לא ממש הבין מה הוא כותב, כי אחרי זה הגיע נציג השירות, ישב איתנו לפרטי פרטים.

דוד צור: שאלנו כל מה שרצינו.

דוד צור: הוא אמר באופן חד וברור – חשוב שזה ייאמר - שהאחריות על האיסוף בהר הבית הייתה ונשארה של שירות הביטחון הכללי.

<יוחנן דנינו: זה מה שאמרתי.

<יוחנן דנינו: כל מידע שמגיע למשטרת ישראל, אם זה על ידי שירות הביטחון הכללי, אם זה על ידינו באופן ישיר, מטופל בצורה נחושה.

<יוחנן דנינו: המספרים שיוסי לא רצה להקריא לכם אותם פה מצביעים על כך שיש עלייה בעשרות ולפעמים במאות אחוזים של המעצרים עד תום ההליכים וכתבי האישום של מפרי הסדר בהר הבית.

<יוחנן דנינו: אלה המספרים והנתונים.

<יוחנן דנינו: יוסי תיאר כאן את העניין של הפריצות להר הבית.

<יוחנן דנינו: צריך לחדד את הזיכרון לגבי מה שקרה בחלק מהפריצות המשטרתיות לאורך ההיסטוריה להר הבית.

<יוחנן דנינו: אני אומר לכם שאני מאוד לא מרוצה מכל אירוע שבו אנחנו נאלצים לפרוץ להר.

<יוחנן דנינו: למה אנחנו פורצים להר הבית?

<יוחנן דנינו: אנחנו פורצים להר הבית כדי להבטיח את שלום המתפללים בכותל.

<יוחנן דנינו: יש שם אלפים שבאים ומתפללים.

<יוחנן דנינו: אתה רוצה שהם יחזרו הביתה בשלום, אתה לא רוצה שהאבנים שמידים יגיעו אליהם.

<יוחנן דנינו: אתה נאלץ לפרוץ להר, לסכן את חייהם של השוטרים.

<יוחנן דנינו: לא נראה לכם פה סרטים, אבל אפשר לראות מה קרה בחלק מהפעמים האחרונות.

<יוחנן דנינו: כשהוא מדבר על זה שמתחילת השנה פרצנו 8 פעמים להר, שזה כל הפעמים של שנה שעברה, צריך להבין את המשמעות.

<יוחנן דנינו: אנחנו באמת נמצאים במקום כל כך רגיש, כל כך בעייתי.

<יוחנן דנינו: נכון ומוטב לכולנו שנעשה הכל לשמור על הסטטוס קוו כדי לשמור על שלום הציבור.

מירי רגב: אני מקבלת את זה.

מירי רגב: לשמור על הסטטוס קוו אומר לאפשר ליהודים לעלות להר הבית בשעות שהממשלה קבעה.

<יוחנן דנינו: ככל הניתן.

מירי רגב: זאת הבעיה.

<יוחנן דנינו: בגלל זה החוק איפשר לנו שיקול דעת.

מירי רגב: העניין הוא ששיקול הדעת שלכם יוצר מצב שכמעט כל פעם - -

<יוחנן דנינו: שיפנו לבג"ץ.

<יוחנן דנינו: אם אתם סבורים ששיקול הדעת שלנו לא נכון, תפנו לבג"ץ.

<יוחנן דנינו: אני לא חושב שלבוא להאשים זה החלק הנכון.

מירי רגב: מה זאת אומרת "להאשים"?

מירי רגב: אנחנו מביאים תמונת מצב.

מירי רגב: תמונת המצב אומרת חד וחלק שההר נסגר יותר ליהודים.

<יוחנן דנינו: לא נכון.

<יוחנן דנינו: עובדתית זה לא נכון.

מירי רגב: עובדתית זה נכון.

<אביעד ויסולי: אסור לכם להפלות יהודים לרעה.

<אביעד ויסולי: אם לא הפליתם, איך הוא קבע?

מירי רגב: אנחנו לא מסיימים כאן את הדיון.

מירי רגב: אנחנו סומכים על המשטרה, אבל אנחנו סומכים גם על זה שיש לנו ממשלה, על זה שיש לנו בג"ץ.

מירי רגב: אנחנו לא יכולים להפלות לרעה יהודים.

יהודה גליק: אני רוצה לברך אותך, גברתי היושבת-ראש, על הקמת הוועדה.

יהודה גליק: אני 25 שנה בתחום של הר הבית.

יהודה גליק: אני לא זוכר שהוקמה כזאת ועדה.

יהודה גליק: אני מברך אותך, דוד, ואת חברי הוועדה.

יהודה גליק: עשיתם פה עבודה יקרה וחשובה מאוד.

יהודה גליק: תבורכו.

יהודה גליק: צוין כאן שהר הבית היה סגור 5 ימים בחצי השנה האחרונה.

יהודה גליק: זה נכון, אבל ה-5 ימים האלה הם 3 ימי חול המועד, יום ירושלים וחג שבועות.

יהודה גליק: דווקא בימים - -

מירי רגב: ברמדאן מאפשרים לכולם להתפלל, וטוב שכך.

יהודה גליק: אני מניח שאתם יודעים שבימים הקרובים מתחיל הרמדאן וגם ימי בין המצרים.

יהודה גליק: בעבר היו 4,5 ימים מימי הרמדאן שהיו סגורים ליהודים - לילת אל-קדר, עיד אל- פיטר.

יהודה גליק: בשנה שעברה זה היה סגור במשך שבועיים.

יהודה גליק: אל"ף, היינו שמחים לדעת מראש מה התכנית.

יהודה גליק: בי"ת, היינו שמחים שזה יהיה כמה שיותר מצומצם.

יהודה גליק: צוין כאן שיש גידול בפעילות הקיצונית בהר הבית.

יהודה גליק: בהר הבית יש קיצונים רק מצד אחד, אין קיצונים משני צדדים.

ג'מאל זחאלקה: אתה אדם מתון.

ג'מאל זחאלקה: אתה שיא המתינות.

ג'מאל זחאלקה: ? אתה פשיסט וגזען.

יהודה גליק: אני מרגיש כמו בהר הבית.

יהודה גליק: זה סוג הקריאות שאני זוכה לו.

יהודה גליק: אני חושב שמה שאמר פה מפקד המחוז - -

ג'מאל זחאלקה: תזכור שיש שם מסגד.

ג'מאל זחאלקה: אסור לך לחלל מסגד.

ג'מאל זחאלקה: יש מקומות קדושים למוסלמים.

ג'מאל זחאלקה: שיהודים ייכנסו כתיירים, לא כפרובוקציה.

ג'מאל זחאלקה: אתה פרובוקטור.

שולי מועלם-רפאלי: חבר הכנסת זחאלקה - -

ג'מאל זחאלקה: גם את פרובוקטורית.

ג'מאל זחאלקה: אתם חבורה של פרובוקטורים.

יהודה גליק: קיבלתם פה טעימה קטנה ממה שקורה ליהודים דתיים שעולים להר הבית.

ג'מאל זחאלקה: אתה בא עם כידונים.

יהודה גליק: הם סופגים קללות ונאצות וסותמים את הפה.

יהודה גליק: אני מביע פה חשש כבד מאוד.

יהודה גליק: אני פונה אליך, דוד צור, שאמרת שאתה לא ממליץ על מה שקורה במערת המכפלה.

יהודה גליק: אני חושש שהאלימות המילולית תיגרר לאלימות פיזית.

יהודה גליק: אני בעצמי חטפתי בעיטות, חטפתי אבנים וחטפתי נעליים.

יהודה גליק: אני אומר שאם לא תחשבו מחדש על האופציה של הפרדת זמנים והפרדת שעות, נגיע למצב שיהיה מאוחר מידי.

יהודה גליק: כואב לי לראות את הפריצות האלו.

יהודה גליק: כואב לי, אחמד טיבי, שאישה בת 70 צריכה לצעוד עד לקישלה, אבל המצב הזה נוצר בגלל האלימות המוסלמית בהר הבית.

יהודה גליק: אני מתחנן לפני שיהיה מאוחר, לפני שנגיע למצב של שפיכות דמים, שתחשבו מחדש, אולי כן לבחון את האופציה הזאת.

יהודה גליק: במערת ההכפלה הגענו להפרדה הזאת אחרי שקרה שם דבר נורא ואיום.

יהודה גליק: אני לא רוצה שדבר כזה יקרה מהכיוון השני.

יהודה גליק: אני מתחנן לפניכם, תבחנו את הדבר הזה.

ג'מאל זחאלקה: מטורפים ומוכי ירח.

יצחק אהרונוביץ': הנושא של הר הבית הוא נושא מאוד מאוד נפיץ, רגיש.

יצחק אהרונוביץ': אנחנו מטפלים בו בצורה מאוד דקדקנית, יסודית, כדי שיאפשר לכולם לעלות ולהתפלל בהתאם לסטטוס קוו.

יצחק אהרונוביץ': אנחנו לא ניגע בסטטוס קוו.

יצחק אהרונוביץ': אנחנו באמת נוהגים פה במלוא האחריות.

יצחק אהרונוביץ': ישנן דעות לכאן ולשם.

יצחק אהרונוביץ': שמענו את חלקן פה.

יצחק אהרונוביץ': אני אומר לכם שהאחריות עלי כדרג מדיני לקבל את ההחלטות ולהגיד, רבותי, המשטרה תקבל את ההחלטה בשטח בשאלה אם צריך דילול, אם לא צריך דילול, אם יש חשש לחיי אדם.

יצחק אהרונוביץ': כל הדברים האלה הם בשיקולים - כמובן ביידוע שלי - שמקבל מחוז ירושלים והמפכ"ל.

יצחק אהרונוביץ': הדברים האלה נשקלים.

יצחק אהרונוביץ': אין לאף אחד כוונה ללכת ולסגור ליהודים ולמוסלמים.

יצחק אהרונוביץ': אנחנו נוקטים בשיקול הדעת המרבי.

יצחק אהרונוביץ': צריך לזכור פה שהרבה אנשים מנסים להפר את האיזון הזה.

יצחק אהרונוביץ': אני לא אתן לפגוע באיזונים העדינים, הרגישים שקיימים על ההר.

יצחק אהרונוביץ': הוועדה הוקמה בהתייעצות איתי.

יצחק אהרונוביץ': נתתי את ברכתי ליושבת-ראש.

יצחק אהרונוביץ': אני מאוד שמח שדוד, שאני מכיר אותו כמה שנים , וחבר הכנסת כלפה ונחמן עשו עבודה טובה.

יצחק אהרונוביץ': אני אומר לכם שהם עשו עבודה טובה.

יצחק אהרונוביץ': אנחנו נלמד את העבודה הזאת, נראה את הממצאים, את המסקנות ואת ההמלצות, נדע בדיוק מה התובנות מהדברים.

יצחק אהרונוביץ': אני יכול להגיד לכם שרובן או חלקן הגדול מקובלות עלי, אבל יש כמה דברים שצריך לבחון בעין יותר מקצועית.

יצחק אהרונוביץ': דיברנו על התורים.

יצחק אהרונוביץ': לפני חודש הייתי שם.

יצחק אהרונוביץ': ראיתי את התורים האלה.

יצחק אהרונוביץ': ראיתי איך הם עוברים.

יצחק אהרונוביץ': נראה לי, והעליתי את זה למזכירות ראש הממשלה, שצריך לשנות.

יצחק אהרונוביץ': יש גם תכניות לשינוי.

יצחק אהרונוביץ': זה לא רק שם.

יצחק אהרונוביץ': יש עוד כמה דברים.

יצחק אהרונוביץ': אני אומר לכם שתתנו לנו ללמוד.

יצחק אהרונוביץ': אנחנו מקבלים את העבודה.

יצחק אהרונוביץ': אני אסיר תודה לעבודת הוועדה.

יצחק אהרונוביץ': היא עשתה עבודה טובה ויסודית.

יצחק אהרונוביץ': עכשיו צריך לשבת ולראות מה כן באחריותנו, מה לא באחריותנו.

יצחק אהרונוביץ': הזכירו פה דברים שקשורים לשב"כ, הזכירו דברים שקשורים למשרד התיירות, הזכירו דברים שקשורים לרב הכותל שנמצא כאן.

יצחק אהרונוביץ': יש פה כמה דברים מורכבים שאי אפשר לקבל את ההחלטות as is ולהמשיך הלאה.

יצחק אהרונוביץ': צריך לקבל אותן, ללמוד אותן.

יצחק אהרונוביץ': בטח יקיימו עוד דיון כזה או אחר כדי להשלים ולפקח על העבודה.

יצחק אהרונוביץ': את הנושא של הר הבית אני מלווה בדיונים.

יצחק אהרונוביץ': כמעט כל שבוע אנחנו מדברים על זה.

יצחק אהרונוביץ': אנחנו כמובן נקפיד.

יצחק אהרונוביץ': שיקול הדעת המקצועי והמבצעי יישאר בידי המשטרה.

יצחק אהרונוביץ': אני הסמכתי אותם.

יצחק אהרונוביץ': הם יקבלו את האחריות.

יצחק אהרונוביץ': הם יגידו מתי לסגור, מתי לפתוח, מתי לדלל, כי המודיעין נמצא אצלם גם כשהשב"כ מעביר אותו.

יצחק אהרונוביץ': זה שיקול ואחריות.

יצחק אהרונוביץ': האחריות לא מתחלקת לוועדת הפנים ולחברי הכנסת.

יצחק אהרונוביץ': זה ממני למפכ"ל ולממ"ז.

יצחק אהרונוביץ': אנחנו צריכים לשמור על הדברים האלה.

יצחק אהרונוביץ': מי שרוצה לערער, וזה בסדר גמור, אז יש ממשלה שמפקחת עלי ויכולה גם להנחות אותי.

יצחק אהרונוביץ': כל עוד אני נושא באחריות זאת המדיניות שאני אמשיך בה.

מירי רגב: אני רוצה לסכם את הדברים.

מירי רגב: אני מודה לך, השר.

מירי רגב: תראו, זה לא סוד.

מירי רגב: ברור לכולם שסוגיית הר הבית היא סוגיה מאוד רגישה.

מירי רגב: עם זאת, דעתי לא נוחה מכך שיהודים לא עולים להר הבית על פי החלטת הממשלה.

מירי רגב: אני מבינה שיש הערכות מצב.

מירי רגב: גדלתי בארגון שיש לו הערכות מצב.

מירי רגב: לא יכול להיות מצב שלא נצא לאירוע או לא נחצה את הגדר בגלל שחיילים ייהרגו.

מירי רגב: אם יש החלטה שחוצים את הגדר, אז חוצים את הגדר.

מירי רגב: אמר השר את מה שהוא אמר בנימה המאוד בוטה שלו.

מירי רגב: אני רוצה לסכם את האמירה כמו שאני מאמינה בה.

<יוחנן דנינו: אני דוחה אותה מכל וכל.

מירי רגב: אתה דוחה אותה.

מירי רגב: אני אומרת אותה.

<יוחנן דנינו: מותר לך.

מירי רגב: נכון, מותר לי.

מירי רגב: יש החלטת ממשלה שיהודים יעלו להר הבית.

מירי רגב: המשטרה, במסגרת אחריותה כאחראית על הר הבית, ולמרות הערכות המצב, צריכה לעשות את מה שניתן כדי שיעלו להר הבית.

מירי רגב: אני לא אקבע למשטרה מתי לעשות דילול, כמו שאני לא קובעת לרופא מתי להזין בכפייה ומתי לא להזין בכפייה, הרציונל צריך להיות ברור - מי שרוצה לעלות להר הבית יוכל לעלות להר הבית.

מירי רגב: נוצר מצב אבסורדי שכל יום אני מקבלת הודעות מילדים ומנשים שנמצאים בהר הבית על כך שאין להם יכולות לעלות להר כי יש התפרעות על ההר, כי המוסלמים על ההר.

מירי רגב: בשבועות, בסוכות התחננתי בפני הממ"ז, אנא ממך, זה חגים יהודיים, תנו להם לעלות.

מירי רגב: אני בחיים לא אגיד לך שמוסלמים לא יעלו ברמדאן או שנפריע לרמדאן.

מירי רגב: לא ייעשה דבר כזה.

מירי רגב: תאפשרו ליהודים לעלות בסוכות.

מירי רגב: תפתחו את ההר בסוכות.

מירי רגב: ההר היה סגור בסוכות ובשבועות.

מירי רגב: מה עשינו בזה?

מירי רגב: אם בשבועות, בחנוכה ובסוכות ההר סגור, מה עשינו בזה?

יהודה גליק: דווקא ביום העצמאות - -

מירי רגב: מה אני מבקשת ממך, כבוד השר?

מירי רגב: נכון שאתה נותן את האחריות והאחריות לא מתחלקת, כמו שהיא לא מתחלקת בין הרמטכ"ל לשר הביטחון.

מירי רגב: אני פונה אליך כדי למנוע את אותו מצב שאתם לא רוצים שיקרה על ההר, את אותה התפרעות שאתם לא רוצים שתהיה בדרך אל ההר.

מירי רגב: תאפשרו ליהודים לעלות בחגים שלהם, ריבונו של עולם.

מירי רגב: אני לא אבוא ויגיד לך במהלך הרמדאן, למה לא איפשרת ליהודים לעלות, כי אני יודעת שיש אחריות ואנחנו רוצים לאפשר למוסלמים לעלות ברמדאן.

מירי רגב: אני הראשונה שאדאג שהמוסלמים יעלו ברמדאן כמו שצריך להר.

מירי רגב: מה אני מבקשת?

מירי רגב: שיהודים יוכלו בשעות שלהם.

מירי רגב: אני לא רוצה לשנות סטטוס קוו, אני לא מדברת על תפילה.

מירי רגב: אני מדברת על יישום החלטת הממשלה.

ג'מאל זחאלקה: את מתנגדת להגבלת כניסת מוסלמים מתחת לגיל 50?

ג'מאל זחאלקה: שמעתי עמדה ליבראלית שלך.

ג'מאל זחאלקה: המפכ"ל מנע מ-30 אלף מוסלמים להיכנס.

מירי רגב: אני משאירה את זה לשיקול המשטרה.

מירי רגב: אני יודעת שהמשטרה עושה, המשטרה פועלה והיא נמצאת איפה שהיא צריכה להיות.

מירי רגב: אתה מכיר אותי לא יום ולא יומיים.

מירי רגב: אני מתעקשת על נושאים מסוימים, כי אני מאמינה בצדקת דרכי.

מירי רגב: אני מאמינה שהר הבית סגור יותר מידי ליהודים בשעות שהם צריכים לעלות.

מירי רגב: יש התפרעות על ההר?

מירי רגב: שההר ייסגר לכולם - ליהודים ולמוסלמים.

מירי רגב: לא יכול להיות שהמתפרעים יקבלו מתנה, פרס.

מירי רגב: אם מתפרעים - אף אחד לא יעלה.

מירי רגב: אנחנו צריכים לשמור על ציבור המוסלמים ועל ציבור היהודים, לכן הוקמה הוועדה.

מירי רגב: אם כך תנחה, וזה מה שאתה מתכוון לעשות, אני לא מתערבת בזה.

מירי רגב: אני פשוט לא יכולה לסבול את כמות הטלפונים של האנשים שעולים להר ואומרים לי שנסגר ההר כי יש התפרעות.

ג'מאל זחאלקה: תסגרי את הפלאפון שלך.

מירי רגב: אני מודה לשר ולמפכ"ל.

מירי רגב: תעיינו בהמלצות ועדת המשנה.

מירי רגב: נקיים דיון נוסף על המלצות הוועדה, נשמע מה המשטרה קיבלה ומה לא.

מירי רגב: אנחנו נקיים ועדת משנה חסויה באותם נושאים שאי אפשר לדבר עליהם בפורום הזה.